**ΕΡΓΑΣΙΑ ΣΤΗΝ ΕΛΕΝΗ ΤΟΥ ΕΥΡΙΠΙΔΗ (Μαρινέττα Γούναρη)**

**Πρώτη δραστηριότητα ( Υλοποιείται 2 ώρες στη σύγχρονη τάξη και η εργασία γίνεται ασύγχρονα):** Ο εκπαιδευτικός στη σύγχρονη τάξη (μέσω της πλατφόρμας Webex) με αφορμή τη διδασκαλία της συγκεκριμένη ενότητας συζητά με τους μαθητές για την Ελένη ως μυθικό πρόσωπο και την εκδοχή που δίνει ο Ευριπίδης. Στη συνέχεια χωρίζει τους μαθητές σε ομάδες και μοιράζει ένα φύλλο εργασίας κοινό για όλους. Οι ερωτήσεις στις οποίες καλούνται να απαντήσουν αφού πλοηγηθούν στο διαδίκτυο, επεξεργασθούν νοηματικά, ερμηνεύσουν, κρίνουν, συζητήσουν τα κείμενα, και τα αρχεία ήχου-εικόνας, είναι:

-Ποιες εκδοχές για τον μύθο της Ελένης προσφέρουν τα παρακάτω αποσπάσματα;

-Τι συμβολίζει η Ελένη στη Λογοτεχνία;

-Σε ποια σημεία ο Ευριπίδης συμφωνεί με την μυθική παράδοση και σε ποια αποκλίνει.

–Δημιουργήστε ένα συνεργατικό κείμενο ανά ομάδα που να παρουσιάζει τις «ποικίλες μορφές» που έδωσαν στην Ελένη οι δημιουργοί που αναφέρονται παρακάτω.

.-Να βρείτε άλλα έργα της λογοτεχνίας που χρησιμοποίησαν τον μύθο της Ελένης.

1.[Ελένη Ευριπίδη (Δραματική ποίηση Γ γυμνασίου) –](http://ebooks.edu.gr/modules/ebook/show.php/DSGYM-C112/347/2320,8885/) Βιβλίο μαθητή-εμπλουτισμένο

2.[Η Ελένη και η καταστροφή της Τροία](http://ebooks.edu.gr/modules/ebook/show.php/DSGYM-C106/502/3268,13323/)ς -Ἡρόδοτος, Ἱστορίη 2.120 (διασκευή)-Αρχαία Ελληνικά κείμενα Γ Γυμνασίου (ενότητα 1η)

3. Ομήρου Ιλιάδα- [Τειχοσκοπία,](http://ebooks.edu.gr/modules/ebook/show.php/DSGYM-B108/208/1446,12318/) Ραψωδία Γ(στίχοι 121-244)-Αρχαία ελληνικά από μετάφραση Β Γυμνασίου

4.. Δημήτρη Λιαντίνη: [Η ωραία Ελένη από τον Όμηρο στον Ελύτη](https://www.youtube.com/watch?v=PV1USQuu3Bo) (Διδασκαλία σε φοιτητές )

5..Γ. Σεφέρη, [Ελένη](https://www.youtube.com/watch?v=cHtZjUo3oWw) (απαγγέλλει ο ποιητής)

6. Αγγέλα Καστρινάκη, [Η Ελένη του Σεφέρη](https://www.youtube.com/watch?v=lahPctVVPpQ) (Από την έρευνα στη διδασκαλία)

7. [Σαλώμη Χατζηνεοφύτου, Η Ελένη του Γ. Σεφέρη](http://archeia.moec.gov.cy/sm/297/eleni_seferis_ermineftika_scholia.pdf) (Π Ι)

Οι μαθητές καλούνται να πλοηγηθούν στο διαδίκτυο, να αξιολογήσουν τις πηγές ,να αναζητήσουν νέες. να συζητήσουν και να αξιοποιήσουν τις πληροφορίες προκειμένου να απαντήσουν στα ερωτήματα που τους έχουν δοθεί στο φύλλο εργασίας. Καταγράφουν τα συμπεράσματα τους σε ένα επεξεργαστή κειμένου και στη συνέχεια κάθε ομάδα δημιουργεί ένα λογισμικό παρουσίασης στο οποίο απαντούν στα ερωτήματα, εμπλουτίζοντας το με εικόνες από αγγεία στις οποίες παρουσιάζεται η Ελένη. Η δραστηριότητα υλοποιείται ασύγχρονα από τους μαθητές Ακολουθεί η παρουσίαση των εργασιών στην ολομέλεια της σύγχρονης τάξης και οι εργασίες θα ανέβουν στην ηλεκτρονική τάξη e-class.

Ο εκπαιδευτικός αξιολογεί την κριτική τους σκέψη στη λειτουργική αξιοποίηση των δυνατοτήτων των ψηφιακών μέσων. Με την επιλογή από την πληθώρα των πληροφοριών του διαδικτύου και τον μετασχηματισμό τους σε πληροφορίες απαραίτητες για τη δημιουργία του συγκεκριμένου κειμενικού είδους (πολυτροπικού κειμένου) ασκούνται στον κριτικό ψηφιακό γραμματισμό. Παράλληλα ενισχύεται το ομαδοσυνεργατικό πνεύμα.

**Δεύτερη δραστηριότητα (Υλοποιείται 2 ώρες στη σύγχρονη τάξη και η εργασία γίνεται ασύγχρονα)**

Ο εκπαιδευτικός προβάλλει τη θεατρική παράσταση **Ελένη του Ευριπίδη** από τηνΠειραματική Σκηνή Καλαμάτας, παράσταση που ανέβηκε το 1998. [Ελένη του Ευριπίδη από την ΠΕΙΡΑΜΑΤΙΚΗ ΣΚΗΝΗ ΚΑΛΑΜΑΤΑΣ (1998)](https://www.youtube.com/watch?v=u_LN9LckTHs)

Οι μαθητές κατά παρότρυνση του εκπαιδευτικού εστιάζουν στη 2η σκηνή του Β επεισοδίου όπου ο Αγγελιοφόρος αναφέρει ότι το είδωλο τη Ελένης ανέβηκε στον ουρανό. Η είδηση αυτή διευκολύνει την αναγνώριση των δύο συζύγων. Ακολουθεί συζήτηση με τους μαθητές.

Επιτέλους, η αλήθεια αποκαθίσταται, η Ελένη απαλλάσσεται από τις άδικες κατηγορίες και ανακτά την τιμή και την αξιοπρέπειά της. Η αναγνώριση ολοκληρώνεται. Η Ελένη έχει ήδη αναγνωρίσει το Μενέλαο και εκείνος τώρα συνειδητοποιεί το λάθος του και δεν φοβάται πλέον την αλήθεια. Πώς όμως πραγματοποιείται η αναγνώριση; Συνήθως η αναγνώριση κάποιου προσώπου γίνεται με σημάδια, χαρακτηριστικά γνωρίσματα και μυστικά που μοιράζονται οι δύο σύζυγοι. Ο εκπαιδευτικός διαβάζοντας τα δύο αποσπάσματα: [αναγνώριση Πηνελόπης-Οδυσσέα](http://ebooks.edu.gr/modules/ebook/show.php/DSGYM-A115/461/3042,12228/) και « [Ο γυρισμός του ξενιτεμένου»](http://digitalschool.minedu.gov.gr/modules/ebook/show.php/DSGYM-C112/347/2320,8885/extras/texts/index4/index04_03_Gyrismos_toy_xenitemenoy.html) » συζητά με τους μαθητές τις ομοιότητες και τις διαφορές. Στις τραγωδίες, η αναγνώριση δύο αγαπημένων προσώπων ακολουθεί συνήθως την παρακάτω τυπολογία:

α) η εκδήλωση των συναισθημάτων αυτών που ξανασμίγουν.

β) η αναφορά στο ρόλο της τύχης, της μοίρας, των Θεών και γενικότερα σε όσους παράγοντες συνέβαλαν στο να χωριστούν τα πρόσωπο αυτά για κάποιο χρονικό διάστημα.

γ) η κίνηση προς τα πίσω, προς το οδυνηρό παρελθόν, σαν μια προσπάθεια των προσώπων αυτών να κερδίσουν το χαμένο χρόνο καθώς, μέσα από την αναδρομική αφήγηση, οι ήρωες μοιράζονται όσα δεν μπόρεσαν να ζήσουν μαζί.

δ) η κίνηση προς τα εμπρός, προς το μέλλον που μοιάζει ευοίωνο ή (στην περίπτωσή μας) αβέβαιο.

Οι μαθητές εκφράζουν τις απόψεις τους και ακολουθεί καταιγισμός ιδεών. Ο εκπαιδευτικός ζητά από τους μαθητές να υποθέσουν ότι είναι ο Μενέλαος και η Ελένη και στο τέλος αυτής της σημαντικής ημέρας περιγράφουν στο ημερολόγιο τους τα γεγονότα και την εναλλαγή των συναισθημάτων τους, λαμβάνοντας υπόψη τους την παραπάνω τυπολογία. Η εργασία είναι ομαδική και υλοποιείται με τον επεξεργαστή κειμένου από κάθε ομάδα και θα αναρτηθεί στο ιστολόγιο του σχολείου αφού πρώτα παρουσιασθεί στην ολομέλεια.

Με τη συγκεκριμένη δραστηριότητα οι μαθητές βγαίνουν για λίγο από τη δική τους ταυτότητα και ταυτίζονται και συμπάσχουν με τα πρόσωπα που εκπροσωπούν.

Ο εκπαιδευτικός αξιολογεί την ενσυναίσθηση των μαθητών για τους ήρωες και τις οπτικές γωνίες που αναδεικνύονται μέσα από τα ημερολόγια που θα γράψουν.

**Τρίτη δραστηριότητα (Υλοποιείται 2 ώρες στη σύγχρονη τάξη και η εργασία γίνεται ασύγχρονα)**

Οι μαθητές χωρίζονται σε πέντε ομάδες των 4 ατόμων και μελετούν το φύλλο εργασίας με τις οδηγίες του εκπαιδευτικού. Καλούνται να ανατρέξουν στο ψηφιοποιημένο [αρχείο του εθνικού θεάτρου](http://www.nt-archive.gr/) και να αναζητήσουν πληροφορίες από τις παραστάσεις της Ελένης του 1962 και του 1977. Παρατηρούν τη σκευή, τα προγράμματα, τις αφίσες τη σκηνοθεσία από τις φωτογραφίες του αρχειακού υλικού. Προτρέπονται να ανατρέξουν στο διαδίκτυο και να αντλήσουν ανάλογες πληροφορίες από σύγχρονες παραστάσεις της Ελένης. Ζητείται από τους μαθητές να αξιοποιήσουν τα στοιχεία ως κίνητρο για να δημιουργήσουν τη δική τους αφίσα για την παράσταση της Ελένης που θα ανεβάσουν. Μπορούν να χρησιμοποιήσουν το εργαλείο canva.com.Καλούνται να συνεργασθούν, να συζητήσουν, να ανταλλάξουν ιδέες και να φτιάξουν τη δική τους αφίσα που θα αναρτήσουν στον τοίχο «Φιλολογικά Γυμνασίου» <https://el.padlet.com/maringounari/marinetta9398> (padlet). Με την δραστηριότητα αυτή οι μαθητές παρακινούνται στη δημιουργία, καλλιεργώντας τη φαντασία τους. Ανακαλύπτουν νέες μορφές καλλιτεχνικής έκφρασης και ασκούνται στον «οπτικό γραμματισμό», εφόσον μαθαίνουν να διαβάζουν την εικόνα και κατόπιν να επεξεργάζονται και να αξιοποιούν τις πληροφορίες που έχουν αποκομίσει, να εμπνέονται και να δημιουργούν ελεύθερα. Η εργασία υλοποιείται ασύγχρονα.

Τέλος οι μαθητές παρουσιάζουν τις εργασίες τους στην ολομέλεια της τάξης, συζητούν τις δυσκολίες, αξιολογούν την συνεργασία τους, συνειδητοποιούν τη διαχρονικότητα της αξίας της τραγωδίας απαντώντας στο ερώτημα γιατί διδασκόμαστε την Ελένη του Ευριπίδη.